PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2009/FK/3/1/055	Bratislava 1.decembra 2009	

Protimonopolný úrad Slovenskej republiky, odbor koncentrácií v správnom konaní 
č. 0039/OK/2009 začatom dňa 05.11. 2009 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom J&T FINANCE GROUP, a.s. so sídlom Lamačská cesta 3, 841 04 Bratislava, IČO: 31 391 087 zastúpeného Masarik & spol., advokátska kancelária, s.r.o., Pri starej prachárni 4, 831 04 Bratislava s adresou na doručovanie - Lamačská 3, 841 04 Bratislava vo veci koncentrácie podnikateľov J&T FINANCE GROUP, a.s. so sídlom Lamačská cesta 3, 841 04 Bratislava, IČO: 31 391 087 a International Power Opatovice, a.s. so sídlom Opatovice nad Labem, Pardubice 2, PSĆ. 53213, Česká republika

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov spočívajúcej v získaní nepriamej kontroly podnikateľa J&T FINANCE GROUP, a.s. so sídlom Lamačská cesta 3, 841 04 Bratislava, IČO: 31 391 087 prostredníctvom podnikateľa EAST BOHEMIA ENERGY HOLDING LIMITED, so sídlom Akropoleos, 59-61, SAVVIDES CENTER, 1st floor Flat/Office 102, P.C. 2012, Nikózia, Cyprus nad podnikom podnikateľa International Power Opatovice, a.s. so sídlom Opatovice nad Labem, Pardubice 2, PSĆ. 53213, Česká republika na základe Zmluvy o kúpe a predaji akcií spoločnosti International Power Opatovice, a.s., uzatvorenej dňa 
01.07.2009 medzi  spoločnosťami INTERNATIONAL POWER HOLDINGS B.V., INTERNATIONAL POWER PLC, LIBUTE INVESTMENTS LTD (teraz EAST BOHEMIA ENERGY HOLDING LIMITED) a J&T FINANCE GROUP.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bola dňa 05.11.2009 listom zaevidovaným pod č. 4079/2009 spoločnosťou J&T FINANCE GROUP, a.s. so sídlom Lamačská cesta 3, 841 04 Bratislava, IČO: 31 391 087 (ďalej len „J&T FINANCE GROUP“) prostredníctvom splnomocneného zástupcu Masarik & spol., advokátska kancelária, s.r.o., Pri starej prachárni 4, 831 04 Bratislava s adresou na doručovanie - Lamačská 3, 841 04 Bratislava (ďalej len „splnomocnený právny zástupca“) oznámená koncentrácia podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), spočívajúca v získaní nepriamej kontroly podnikateľa J&T FINANCE GROUP prostredníctvom podnikateľa EAST BOHEMIA ENERGY HOLDING LIMITED, so sídlom Akropoleos, 59-61, SAVVIDES CENTER, 1st floor Flat/Office 102, P.C. 2012, Nikózia, Cyprus (ďalej len „EBEH“) nad podnikom podnikateľa International Power Opatovice, a.s. so sídlom Opatovice nad Labem, Pardubice 2, PSĆ. 53213, Česká republika (ďalej len „International Power Opatovice“), na základe Zmluvy o kúpe a predaji akcií spoločnosti International Power Opatovice, a.s. uzatvorenej dňa 
01.07.2009 medzi  spoločnosťami INTERNATIONAL POWER HOLDINGS B.V., INTERNATIONAL POWER PLC, LIBUTE INVESTMENTS LTD (teraz EAST BOHEMIA ENERGY HOLDING LIMITED) a J&T FINANCE GROUP (ďalej len „Zmluva“).

Na základe tohto oznámenia sa dňa 05.11.2009 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo správneho konania 0039/OK/2009, o čom úrad informoval oznamovateľov koncentrácie listom 
č. 4127/PMÚ SR/2009 zo dňa 10. 11.2009. 

Vzhľadom na to, že predmetné oznámenie koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 204/2009 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom zároveň vyzval oznamovateľov koncentrácie na jeho doplnenie a taktiež ich upozornil, že lehota na vydanie rozhodnutia podľa § 11 zákona nezačala plynúť.

Predmetné oznámenie bolo doplnené listom doručeným úradu dňa 12.11.2009 zaevidovaným pod č. 4179/2009 a listom doručeným úradu dňa 25.11.2009 zaevidovaným pod č. 4369/2009 Uvedenými listami boli doplnené chýbajúce náležitosti oznámenia koncentrácie.

Po doplnení predmetného oznámenia koncentrácie podľa § 10 ods. 12 zákona a Vyhlášky vyššie uvedeným listom začala plynúť v súlade so znením § 11 zákona lehota 60 pracovných dní na vydanie rozhodnutia vo veci predmetnej koncentrácie, o čom úrad upovedomil účastníka konania listom číslo 4402/PMÚ SR/2009 zo dňa  26.11.2009.

Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 3 319 Eur (100 000 Sk) bol uhradený dňa 11.11. 2009.

V súlade so zákonom č. 659/2007 Z. z. o zavedení meny euro v Slovenskej republike a o zmene a doplnení niektorých zákonov v znení neskorších predpisov sú všetky peňažné sumy v odôvodnení tohto rozhodnutia  uvedené v eurách a súbežne sa na informatívne účely uvádzajú aj peňažné sumy v slovenských korunách a to podľa konverzného kurzu a ďalších pravidiel pre prechod na euro.

Z podkladov a informácií, ktoré boli úradu predložené v predmetnom správnom konaní účastníkmi správneho konania vyplynuli nasledujúce skutočnosti:

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa 
§ 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

J&T FINANCE GROUP je akciová spoločnosť, zapísaná v obchodnom registri Okresného súdu Bratislava I, Oddiel Sa, vložka číslo 802/B. Ako vyplýva z Oznámenia koncentrácie spoločnosť J&T FINANCE GROUP je holdingovou spoločnosťou, zaoberajúcou sa držaním a správou vlastnených podielov. 

Vzhľadom na to, že spoločnosť J&T FINANCE GROUP je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Spoločnosť International Power Opatovice je akciovou spoločnosťou zapísanou v Obchodním rejstříku, vedeného Krajským soudem v Hradci Králové v Českej republike, oddíl B, vložka 584. Podľa Oznámenia koncentrácie spoločnosť International Power Opatovice pôsobí hlavne v oblastiach centralizovaného zásobovania teplom, výrobou elektrickej energie, poskytovaním podporných služieb v energetike a poskytovaním montáží, opráv, revízií a skúšok technologických zariadení v energetickom sektore. 

Z vyššie uvedených skutočností vyplýva, že International Power Opatovice je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti, 
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Úrad po preštudovaní Oznámenia koncentrácie spolu s jeho doplnením zistil, že 
dňa 01.07.2009 bola uzatvorená Zmluva.
Z Oznámenia koncentrácie vyplýva, že pred uzatvorením Zmluvy vykonávala kontrolu nad podnikom podnikateľa International Power Opatovice spoločnosť International Power plc (č. spoločnosti 2366963) so sídlom Senator House, 85 Queen Victoria Street, Londýn EC4V 4DP, Veľká Británia a to nepriamo prostredníctvom niekoľkých spoločností, ktoré sú uvedené na str. 54 Výročnej správy podnikateľa International Power Opatovice.  

V ďalšom kroku sa úrad zameral na posúdenie, kto bude po koncentrácii vykonávať kontrolu nad podnikom podnikateľa International Power Opatovice. 

Vychádzajúc z Oznámenia koncentrácie spolu s jeho doplnením, úrad po preskúmaní podkladovej dokumentácie zistil, že uskutočnením posudzovanej koncentrácie nadobudne spoločnosť J&T FINANCE GROUP 100 %-ný nepriamo prostredníctvom 100% kontrolovanej spoločnosti EBEH majetkový podiel na základnom imaní spoločnosti International Power Opatovice a podnikateľ J&T FINANCE GROUP bude rozhodnutia týkajúce sa strategických záležitostí podnikateľa International Power Opatovice prijímať samostatne. Zároveň z Oznámenia koncentrácie vyplýva, že spoločnosť EBEH bola založená výlučne za účelom držania a správy podielu v spoločnosti  International Power Opatovice.

Úrad teda zistil, že uzavretím Zmluvy dňa 01.07.2009 získal podnikateľ J&T FINANCE GROUP nepriamo prostredníctvom podnikateľa EBEH výlučnú kontrolu nad podnikom podnikateľa International Power Opatovice a teda uzavretím Zmluvy v danom prípade došlo k naplneniu skutkovej podstaty koncentrácie podľa § 9 ods. 1 písm. b) zákona.

Účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. 
Na základe vyššie uvedeného úrad zistil, že účastníkom správneho konania je podnikateľ J&T FINANCE GROUP, ktorý na základe Zmluvy získal výlučnú kontrolu nad podnikom podnikateľa International Power Opatovice . 
Zároveň úrad zistil, že účastníkmi koncentrácie je podnikateľ J&T FINANCE GROUP na strane nadobúdateľa kontroly a podnikateľ International Power Opatovice na strane nadobúdaného subjektu.

Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Vychádzajúc z podkladov predložených v oznámení koncentrácie úrad zistil, že predmetná koncentrácia podlieha kontrole úradu podľa § 10 ods. 1 písm. b) zákona. Vzhľadom na to, že účastníci konania označili výšku celkových obratov účastníkov koncentrácie za predmet ich obchodného tajomstva, úrad tieto údaje, ktoré sú súčasťou spisového materiálu vedeného v predmetnom správnom konaní, v rozhodnutí neuvádza.

Relevantné trhy 

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia. 

Ako vyplýva z Oznámenia koncentrácie J&T FINANCE GROUP je holdingovou spoločnosťou, zaoberajúcou sa držaním a správou vlastnených podielov. Podnikateľ J&T FINANCE GROUP a podnikatelia s ním prepojení pôsobia v oblastiach poskytovania bankových služieb, držania podielov na právnických osobách a správy majetkových účastí, kolektívneho investovania do cenných papierov a správy a prenájmu nehnuteľností.

Podnikateľ J&T FINANCE GROUP kontroluje viacero spoločností. Informácie o tom, ktoré spoločnosti sú kontrolované podnikateľom J&T FINANCE GROUP  a s ním prepojenými podnikateľmi bolo oznamovateľom označené ako obchodné tajomstvo, preto úrad v tomto rozhodnutí tieto spoločnosti neuvádza a sú súčasťou spisu.

Z Oznámenia koncentrácie vyplýva, že podnikateľ International Power Opatovice, samostatne, alebo prostredníctvom s ním prepojených spoločností pôsobí v oblastiach:
i)	centralizované zásobovanie teplom,
ii)	výroba elektrickej energie
iii)	poskytovanie podporných služieb v energetike a
iv)	poskytovanie montáží, opráv a skúšok technologických zariadení v energetickom sektore
Podľa Oznámenia koncentrácie podnikateľ International Power Opatovice okrem vyššie uvedených oblastí dosahuje tržby aj z predaja tovarov a služieb, ktoré nie je možné striktne podradiť pod niektorú z vyššie uvedených oblastí. Takéto tovary a služby však vždy úzko súvisia s pôsobením podnikateľa International Power Opatovice alebo s ním prepojených podnikateľov vo vyššie uvedených oblastiach a sú druhotným výsledkom týchto hlavných činností. Ide o oblasti činnosti, ktoré možno rozdeliť do niekoľkých skupín a to:
i)	tržby spojené so zamestnaneckou politikou (najmä tržby za potraviny predané zamestnancom, tržby za poskytovanie ubytovania zamestnancom),
ii)	tržby spojené s využívaním nepotrebných výrobných kapacít (najmä prenájom nebytových priestorov a pozemkov, poskytovanie prepravných služieb nad vnútroskupinový rámec, poskytovanie stravovania vo vlastných stravovacích zariadeniach pre tretie osoby) a
iii)	tržby z predaja vedľajších produktov výroby (popolček, demineralizovaná voda, sádrovec).

Vo vyššie uvedených oblastiach pôsobí podnikateľ International Power Opatovice a s ním prepojení podnikatelia výlučne na území Českej republiky. V rámci vedľajších produktov výroby sú tieto produkty vždy výsledkom výroby v Českej republike a v Českej republike sú aj dodávané. Jedinou výnimkou v účtovnom období roku 2008 bol predaj sádrovca v hodnote 1 milión Kč slovenskej spoločnosti Holcim (Slovensko), a.s., čo bol jednorazový obchod, pretože tu podľa názoru účastníka konania existujú bariéry vstupu dané vysokými prepravnými nákladmi. Podľa názoru účastníka konania činnosť uvedená v bode iii) má podnikateľský charakter, pričom danými relevantnými trhmi v tomto prípade sú trh dodávok stavebného materiálu (sádrovec, popolček) v Českej republike, pričom ani podnikateľ International Power Opatovice ani s ním prepojení podnikatelia na tento trh nezameriavajú  a tieto tržby tvoria zanedbateľný trhový podiel.

Oznamovateľ koncentrácie v oznámení uvádza, že podnikateľ International Power Opatovice a s ním prepojení podnikatelia pôsobia len na území Českej republiky, pričom žiaden z trhov, na ktorých pôsobí podnikateľ International Power Opatovice a s ním prepojení podnikatelia nie sú trhom dodávok, trhom odbytu alebo trhom úzko súvisiacim s relevantnými trhmi na ktorých pôsobia podnikateľ J&T FINANCE GROUP a podnikatelia s ním prepojení.

V nadväznosti na skutočnosť, že podnikateľ International Power Opatovice nepôsobí na území Slovenskej republiky a s výnimkou jedného obchodu - dovozu na územie Slovenskej republiky zanedbateľného rozsahu nepôsobí v Slovenskej republike ani prostredníctvom dovozu a vzhľadom na to, že tak ako je uvedené nižšie, posudzovanou koncentráciou nedochádza v Slovenskej republike k zmenám podmienok hospodárskej súťaže vo vyššie uvedených činnostiach podnikateľa J&T FINANCE GROUP, nebolo na posúdenie predmetnej koncentrácie potrebné presnejšie definovať tovarové relevantné trhy, vzťahujúce sa na vyššie uvedené činnosti. 

Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 odsekom 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo koordinácia súťažného správania je v rozpore s ustanovením § 4 ods. 1 zákona.

Úrad sa zaoberal účinkami posudzovanej koncentrácie, ktoré sa prejavia na tuzemskom trhu. Preto úrad v ďalšom skúmal, či uskutočnením posudzovanej koncentrácie nedôjde na území Slovenskej republiky vo vyššie uvedených činnostiach k takým zmenám, ktoré by vytvárali alebo posilňovali dominantné postavenie účastníkov koncentrácie, ktorého dôsledkom môžu byť významné prekážky efektívnej súťaže. 

Ako je uvedené vyššie, úrad zistil, že podnikateľ International Power Opatovice a s ním  prepojení podnikatelia pôsobia na území Českej republiky a nemajú v Slovenskej republike žiadne podnikateľské ani iné aktivity, žiadnu dcérsku spoločnosť ani organizačnú zložku a s výnimkou jedného obchodu zanedbateľného rozsahu na území Slovenskej republiky nedosahujú žiaden obrat. Priestorový relevantný trh bol pritom účastníkom konania vymedzený vo všetkých oblastiach, v ktorých pôsobí podnikateľ International Power Opatovice a s ním prepojení podnikatelia ako trh celoštátny – územie celej Českej republiky, prípadne lokálny a to najmä s ohľadom na národnú povahu predpisov regulujúcich dané oblasti, vzhľadom na zameranie poskytovaných služieb, a vzhľadom na charakter poskytovaných služieb.

Predmetnou koncentráciou teda na území Slovenskej republiky nedochádza k zmenám podmienok hospodárskej súťaže vo vyššie uvedených činnostiach a tak ako je uvedené vyššie, nebolo potrebné presnejšie definovať tovarové relevantné trhy vzťahujúce sa na vyššie uvedené činnosti účastníkov koncentrácie. 

Po preskúmaní všetkých podkladov úrad zistil, že relevantný priestorový trh pre vyššie uvedené oblasti podnikateľa International Power Opatovice je minimálne celoštátny, daný územím celej Českej republiky, prípadne trh lokálny. Úrad zistil, že z účastníkov posudzovanej koncentrácie na území Slovenskej republiky pôsobí iba podnikateľ J&T FINANCE GROUP.  Podnikateľ International Power Opatovice a s ním prepojení podnikatelia na území Slovenskej republiky nepôsobia a s výnimkou jedného obchodu - dovozu na územie Slovenskej republiky zanedbateľného rozsahu podnikateľ International Power Opatovice nepôsobí v Slovenskej republike ani prostredníctvom dovozu. 
Na základe vyššie uvedeného úrad zistil, že pri vymedzení priestorovej dimenzie činností patriacich do oblastí, v ktorých pôsobia účastníci koncentrácie na územie Slovenskej republiky nedochádza posudzovanou koncentráciou k vytvoreniu, alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej súťaže v týchto činnostiach.

Úrad zároveň zvažoval, či je možné rozšíriť priestorový relevantný trh vyššie uvedených činností o krajiny susediace so Slovenskou republikou, avšak vzhľadom na skutočnosť, že predmetnou koncentráciou nevznikne ani sa neposilní dominantné postavenie účastníkov koncentrácie ani na užšie definovanom priestorovom relevantnom trhu ohraničenom územím Slovenskej republiky, úrad sa úplne presnou definíciou priestorovej dimenzie relevantného trhu nezaoberal. 

Vychádzajúc z vyššie uvedeného, najmä zo skutočnosti, že účastníci koncentrácie boli pred uskutočnením koncentrácie a naďalej aj budú po jej uskutočnení vystavení podstatnej súťaži a vzhľadom na svoju ekonomickú silu sa nebudú správať nezávisle, úrad konštatuje, že predmetná koncentrácia nevytvára alebo neposilňuje dominantné postavenie žiadneho z účastníkov predmetnej koncentrácie na relevantných trhoch ako sú uvedené vyššie, ktorého dôsledkom sú významné prekážky efektívnej hospodárskej súťaže na týchto trhoch. 

Vzhľadom na uvedené úrad rozhodol podľa § 12 ods. 1 zákona.

Podľa § 12 ods. 8 zákona, rozhodnutie podľa § 12 ods. 1 až 3 zákona sa vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie. 

V súlade s § 33 zákona úrad listom číslo 4402/PMÚ SR/2009 zo dňa  26.11.2009 vyzval účastníka správneho konania prostredníctvom jeho splnomocneného právneho zástupcu pred vydaním rozhodnutia v predmetnej veci, aby sa ústne alebo písomne vyjadrili k jeho podkladom a k spôsobu ich zistenia, prípadne aby navrhol jeho doplnenie.

Účastník správneho konania prostredníctvom splnomocneného právneho zástupcu listom zaevidovaným úradom pod číslom 4437/2009 doručenom úradu dňa 30.11.2009 uviedol, že nemá k podkladu na vydanie rozhodnutia úradu ani k spôsobu jeho zistenia uvedenom vo výzve žiadne námietky alebo pripomienky.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Masarik & spol., advokátska kancelária, s.r.o., 
Mgr. Marián Masarik - konateľ
Lamačská 3
841 04 Bratislava